ИВАН ВАЗОВ

КАКВО ПЕЕ ПЛАНИНАТА

chitanka.info

ЗЕЛЕНО

Навред зелено: лесове,

гори, гори до кръгозора,

зелени чуки, долове,

в зеленина потъва взора;

в зелено къпят се очите,

в зелено къпи се душата,

смарагдени са планините

и сенките, и светлината.

Зелени красоти, омая!

Кипи живот във сила мощна.

Вред рай зелен! О, вред все тая

природа царствено-разкошна!

СВЕТКАВИЦИТЕ

Цяла нощ гърмя, светка̀

небосвода разярени,

над главата ми треска̀ —

над бърдата озарени.

И аз, буден, все стоях

на прозореца, внимавах,

в сладостен и тайнствен страх

дивна гледка съзерцавах:

адский блясък на нощта,

феерията на свода,

на сърдитата природа

демонската красота.

СЪН В ПЛАНИНАТА

Сънувах, че съм умрел

и че закопали мене

някъде във тоз предел,

под тез дъбове зелени.

И не беше мойта смрът

вечна с тоя свят раздяла:

мъртва бе едната плът,

а душата бе остала.

И долавях в гроба свой

глухий ромон на реката,

слушах нощния покой

и дъхът на планината;

как над гроба ми зелен

стъпки лекички нагазват

и аз слушах как над мен

самодивите приказват…

И душа ми като в храм,

в храм надземен и чудесен,

продължаваше и там

недопятата си песен.

СЪЛЗИ

Навел се здравец над вълните

и те го пръскат с росен прах,

израсъл тъмен бор в скалите —

здрависва пътника от тях;

литна̀ орел над върховете,

потъна скоро в свода син,

обадиха се ековете,

събудени от вик един;

събудиха се и мечтите

за минали и бъдни дни,

избликнаха от гръд сълзите,

обляха тия планини.

ВОЙНИК

Войник във отпуск из долът

с мома приказва хубавица —

деца на тоз планински кът:

той — млад орел, тя — гургувица.

Какво й разправя мил герой?

За свойта ли любов гореща,

или за някой страшен бой,

де ад и смърт имал насреща?

Той маха силно със ръце,

тя руменей и се вълнува…

Внезапно с пламнало лице

сграбчи я той и зацалува.

Юначе, гълтай радостта,

дор младо сърце в гърди гука:

ти там прегръщал бе смъртта —

прегръщай пък живота тука.

ЗАСЛУГИ

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.

Table of Contents

Заглавна страница

Зелено

Светкавиците

Сън в планината

Сълзи

Войник

Заслуги